Document ID: 32012R1057

KOMISIJAS REGULA (ES) Nr. 1057/2012
(2012. gada 12. novembris),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz dimetilpolisiloksāna (E 900) izmantošanu par putu dzēsēju uztura bagātinātājos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā iekļauts Savienības atļauto pārtikas piedevu saraksts un to izmantošanas nosacījumi.
(2)
Šo sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
(4)
Tika iesniegts pieteikums atļaujai izmantot dimetilpolisiloksānu (E 900) par putu dzēsēju uztura bagātinātājos, un šis pieteikums ir pieejams dalībvalstīm.
(5)
Uztura bagātinātāji putojošo tablešu veidā parasti satur skābes (piemēram, citronskābi) un hidrokarbonāta vai karbonāta sāļus. Tabletes ievieto ūdenī, un šķīšanas procesā rodas oglekļa dioksīda gāze. Šī gāze parasti veido putas, kuras, ceļoties augšup, plūst pāri dzeramā trauka malām. Tāpēc šīs putas daļēji vai pilnīgi jādzēš, putojošām tabletēm pievienojot putu dzēsēju. Dimetilpolisiloksānu (E 900) var izmantot kā efektīvāku alternatīvu šobrīd atļautajiem polisorbātiem un taukskābju saharozes esteriem.
(6)
Komisijas ziņojumā par diētisko pārtikas piedevu patēriņu Eiropas Savienībā (3) secināts, ka dimetilpolisiloksānu (E 900) papildus nav nepieciešams pētīt, jo teorētiskā uzņemtā deva, ko aprēķina, pamatojoties uz piesardzīgiem pieņēmumiem par pārtikas patēriņu un piedevu izmantošanu, nepārsniedz pieļaujamo diennakts devu (PDD). PDD vērtību - 1,5 mg uz kg ķermeņa masas - 1990. gada 18. maijā noteica Pārtikas zinātniskā komiteja (4). Aplēsts, ka papildu patēriņš, ņemot vērā izmantošanu par putu dzēsēju uztura bagātinātājos putojošo tablešu veidā, būs mazāks nekā 10 % no PDD. Tāpēc ir lietderīgi atļaut izmantot dimetilpolisiloksānu (E 900) uztura bagātinātājos putojošo tablešu veidā.
(7)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas minēts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot dimetilpolisiloksānu (E 900) uztura bagātinātājos putojošo tablešu veidā ir atjauninājums, kas nevar nelabvēlīgi ietekmēt cilvēku veselību, nav nepieciešams lūgt Eiropas Pārtikas nekaitīguma iestādes atzinumu.
(8)
Saskaņā ar Komisijas Regulas (ES) Nr. 1129/2011 (5) pārejas noteikumiem Regulas (EK) Nr. 1333/2008 II pielikumā iekļautais pārtikas piedevu saraksts ir piemērojams no 2013. gada 1. jūnija. Lai atļautu dimetilpolisiloksāna (E 900) izmantošanu uztura bagātinātājos pirms minētā datuma, ir nepieciešams noteikt agrāku piemērošanas datumu attiecībā uz šo pārtikas piedevu.
(9)
Tāpēc Regulas (EK) Nr. 1333/2008 II pielikums būtu attiecīgi jāgroza.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 12. novembrī

Labels: 0
3
17